KIRJALLINEN KYSYMYS P-0443/03 esittäjä(t): José Salafranca Sánchez-Neyra (PPE-DE) komissiolle. Ulkomaisten joukkojen vetäminen Kongon demokraattisesta tasavallasta.



Virallinen lehti nro 222 E , 18/09/2003 s. 0204 - 0205



KIRJALLINEN KYSYMYS P-0443/03 esittäjä(t): José Salafranca Sánchez-Neyra (PPE-DE) komissiolle (13. helmikuuta 2003) Aihe: Ulkomaisten joukkojen vetäminen Kongon demokraattisesta tasavallasta Kentällä työskentelevien kansalaisjärjestöjen antamien tiedotteiden ja kertoman mukaan tilanne Kongon demokraattisessa tasavallassa on huolestuttava. On merkkejä siitä, että viime aikoina Kongossa toimineiden ulkomaisten joukkojen vetäminen ei ole päättynyt kokonaisuudessaan ja että jotkut näistä joukoista ovat edelleen maassa. Mikäli nämä tiedot vahvistuvat, maan jo ennestään heikon turvallisuustilanteen voisi olettaa heikkenevän entisestään. Lisäksi tilanne vaikeuttaa tai jopa estää maan poliittisen tilanteen normalisoinnin kokonaisvaltaisen poliittisen sopimuksen avulla. Toisaalta on esitetty myös syytteitä siitä, että YK:n Kongon demokraattisessa tasavallassa olevien tarkkailijajoukkojen (MONUC) mandaatti olisi riittämätön, jotta ne pystyisivät toimimaan tehokkaasti pyrkimyksissä saavuttaa normaali, vakaa ja turvallinen tilanne. Edellä mainitut seikat vaikeuttaisivat entisestään maan vakavaa humanitaarista tilannetta. Onko komissiolla todisteita siitä, että Kongon demokraattisessa tasavallassa olleiden ulkomaisten joukkojen vetäminen ei olisi toteutunut kokonaisuudessaan? Onko komissio sitä mieltä, että MONUCin mandaattia pitäisi vahvistaa ja sotilaiden määrää lisätä, jotta se pystyisi toimimaan tehokkaasti pyrkimyksissä saavuttaa normaali tilanne Kongon demokraattisessa tasavallassa? Miten komissio arvioi tilannetta ja mihin toimiin se aikoo ryhtyä lieventääkseen maassa vallitsevaa vakavaa humanitaarista tilannetta? Poul Nielsonin komission puolesta antama vastaus (11. maaliskuuta 2003) Komissio viittaa Lusakan tulitaukosopimuksiin sekä YK:n tarkkailijajoukkojen (MONUCin) lähettämiseen ja toteaa, että MONUCin toimeksianto käsittää muun muassa seuraavat tavoitteet: - valvoa tulitaukosopimuksen noudattamista ja tutkia tapaukset, joissa tulitaukoa rikotaan - valvoa Lusakan sopimuspuolten joukkojen vetäytymistä ja uudelleensijoittamista. Kongon demokraattisen tasavallan ja Ruandan välillä elokuussa 2002 tehdyn Pretorian sopimuksen allekirjoittamisen yhteydessä sovittiin, että perustetaan sopimuksen täytäntöönpanoa valvova mekanismi, jota kutsutaan myös kolmanneksi osapuoleksi. Siihen kuuluvat Yhdistyneet Kansakunnat sekä Etelä-Afrikka Afrikan unionin puheenjohtajana. Komissiolla, jolla ei ole riippumatonta tiedustelupalvelua, ei ole syytä olla uskomatta tietoa, jonka mukaan ulkomaisten joukkojen vetäytyminen Kongon demokraattisesta tasavallasta on toteutunut kokonaisuudessaan, kuten kansainvälisen yhteisön käyttöönottamat tarkkailumekanismit ovat todenneet. Komissio katsoo, että MONUCin jonka vahvuus nostettiin 8 700:aan 4. joulukuuta 2002 tehdyllä Yhdistyneiden Kansakuntien turvallisuusneuvoston päätöksellä 1445 toimeksiantoa voitaisiin lujittaa, jotta Yhdistyneiden Kansakuntien joukot voisivat toimia aktiivisemmin ja tehokkaammin rauhan ja kansallisen sovinnonteon prosessissa eivätkä jäisi pelkästään tähänastiseen tarkkailijan rooliin. MONUCin toimeksiannon lujittaminen kuuluu kuitenkin Yhdistyneiden Kansakuntien turvallisuusneuvoston toimivaltaan, eikä komissiolla ole mahdollisuuksia puuttua tämän foorumin toimintaan. Monimutkaisen tilanteen huojentamiseksi komissio toteuttaa parhaillaan yhteistyöohjelmaa, jossa on kaksi tavoitetta: edistää kansallista sovinnontekoa, maan yhdistymistä sekä demokraattisen siirtymävaiheen käynnistämistä, jonka on määrä johtaa vapaisiin ja avoimiin vaaleihin, ja parantaa apua tarvitsevien väestönosien elinoloja. Ottaen huomioon tilanteen kiireellisyyden komissio on käytettävissä olevien resurssien rajoissa jo toteuttanut humanitaarisen avun toimistonsa (ECHOn) kautta kaikki tarvittavat toimenpiteet maan vaikean tilanteen parantamiseksi. Kongon demokraattinen tasavalta on jo joidenkin vuosien ajan ollut komission humanitaarisen avun suurin saajamaa. Komissio on juuri päättänyt osoittaa tähän tarkoitukseen 35 miljoonaa euroa vuodeksi 2003.